ธกส.มั่นใจคุมหนี้เสีย
ธ.ก.ส.ปิดบัญชีปี 2559 ปล่อยสินเชื่อใหม่ 8.2 หมื่นล้าน เป็นหนี้เสียหมื่นล้าน แต่ยังคุมได้ตามเป้า
15 เม.ย. 2560

โพสต์ทูเดย์ -  ธ.ก.ส.ปิดบัญชีปี 2559 ปล่อยสินเชื่อใหม่ 8.2 หมื่นล้าน เป็นหนี้เสียหมื่นล้าน แต่ยังคุมได้ตามเป้า นายสมศักดิ์ กังธีระวัฒน์ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ยอดสินเชื่อปล่อยใหม่ของธนาคาร ณ สิ้นปีบัญชี 2559 (1 เม.ย. 2559-31 มี.ค. 2560) สามารถปล่อยไปได้ทั้งสิ้น 8.2 หมื่นล้านบาท ส่งผลให้ธนาคารมียอดสินเชื่อคงค้าง 1.24 ล้านล้านบาท เมื่อเทียบกับการปล่อยสินเชื่อของปีบัญชี 2558 อัตราเติบโตการปล่อยสินเชื่อชะลอลง โดยในปี 2558 มีสินเชื่อปล่อยใหม่ 1.15 แสนล้านบาทนายสมศักดิ์ กล่าว่า ด้านเงินฝากรวม ธ.ก.ส.มียอดรวม 1.4 ล้านล้านบาท เพิ่มขึ้นเมื่อเทียบกับสิ้นปีบัญชี 2558 ที่มียอดเงินฝาก 1.31 ล้านล้านบาท หรือเพิ่มขึ้นราว 9 หมื่นล้านบาท โดยยอดการปล่อยสินเชื่อและด้านเงินฝากดังกล่าวถือว่าเป็นไปตามเป้าหมายที่ตั้งไว้ทั้งหมดขณะที่หนี้ที่ไม่ก่อให้เกิดรายได้ หรือเอ็นพีแอล ธนาคารยังสามารถควบคุมได้ดีและเป็นไปตามเป้าหมาย คือมีสัดส่วนไม่เกิน 4% ของยอดสินเชื่อรวม โดยเอ็นพีแอล ณ สิ้นปีบัญชี 2559 อยู่ที่ 4.8 หมื่นล้านบาท หรือคิดเป็น 3.9% ของสินเชื่อรวม เพิ่มขึ้นจากสิ้นปีบัญชี 2558 ที่ขณะนั้นมี 3.8 หมื่นล้านบาท หรือเพิ่มขึ้นราว 1 หมื่นล้านบาท“เอ็นพีแอลที่เพิ่มขึ้นยังอยู่ในระดับที่ควบคุมให้ไม่เกิน 4% ตามเป้าหมายที่ตั้งไว้ ซึ่ง ธ.ก.ส.ทำได้ดี ถึงแม้ว่าเกษตรกรจะได้รับผลกระทบจากปัญหาภัยพิบัติ เช่น ภัยแล้ง หรือน้ำท่วม ก็ตาม แต่เกษตรกรก็ได้รับความช่วยเหลือจากมาตรการภาครัฐที่ได้ออกมาอย่างต่อเนื่อง ทั้งการพักชำระหนี้ต้นเงินกู้ การช่วยเหลือฟื้นฟูประกอบอาชีพเพื่อเพิ่มรายได้ให้เกษตรกร” นายสมศักดิ์ กล่าวนายสมศักดิ์ กล่าวว่า ที่ผ่านมา ธ.ก.ส.ได้ดำเนินพันธกิจช่วยเหลือเกษตรกรมาอย่างต่อเนื่องทุกปี เพราะที่ผ่านมาเกษตรกรได้รับผลกระทบจากภัยพิบัติจนได้รับความเดือดร้อน จนส่งผลกระทบให้รายได้ของเกษตรกรลดน้อยลง ซึ่งส่งผลให้กระทรวงการคลัง โดยนายอภิศักดิ์ ตันติวรวงศ์ รมว.คลัง มอบหมายให้ ธ.ก.ส.คิดหาแนวทางที่จะให้เกษตรกรมีรายได้ที่เพิ่มขึ้นอย่างยั่งยืน เพื่อจะได้ลดภาระงบประมาณของรัฐบาลในแต่ละปีลงสำหรับแนวทางที่จะทำให้เกษตรกรมีรายได้ที่ยั่งยืนได้นั้น ขณะนี้ทางธนาคารยังอยู่ระหว่างพิจารณา ซึ่งจำเป็นต้องใช้เวลาก่อนสรุปและเสนอให้ รมว.คลัง พิจารณา ซึ่งในเบื้องต้นอาจจะต้องใช้เทคโนโลยีและนวัตกรรมใหม่ๆ เข้ามาดำเนินการ